Hoër minimum loon = meer werkloosheidArgieffoto (Foto: Traphitho/Pixabay) Die verhoging van 6,9% van die nasionale minimum loon sal die reeds rampspoedige werkloosheidskoers net verder laat styg, het die VF Plus Woensdag gesê. Maroela Media het vroeër berig ŉ nuwe nasionale minimum loon van R23,19 per uur sal vanaf 1 Maart in werking tree. Dit geld vir huiswerkers sowel as plaaswerkers. “Billike vergoeding vir werk gelewer moet ŉ gegewe wees en moet so geskied, maar vasgestelde en voorskriftelike arbeidswetgewing smoor die private sektor en veral klein sake-ondernemings,” het Heloise Denner, VF Plus LP en woordvoerder vir arbeid, Woensdag gesê. “Waar vasgestelde lone afgedwing word, sal werkgewers genoop word om dié werkers wat hulle nie meer kan bekostig nie, af te lê en dit sal tot ŉ groter werkloosheidskrisis in die land lei. Groter werkloosheid sal lei tot verdere maatskaplike probleme soos ŉ toename in misdaad, toenemende druk op die staat en ander vergrype.” Maroela Media het in November berig dat die werkloosheidskoers ŉ rekordhoogte van 34,9% bereik het. Denner sê dit is tragies dat kwesbare werkers soos huis- en plaaswerkers, op wie hierdie minimum loon van R23,19 ook van toepassing is, veral hieronder sal ly. “Baie huishoudings gaan juis weens die gevolge van die Covid‑19-pandemie en ander faktore gebuk onder toenemende finansiële druk.” Die VF Plus meen die verhoging van die minimum loon vir plaaswerkers is eweneens ontydig en ondeurdag in ag genome die huidige ramptoestande wat reg oor die land weens vloede en ander skade heers. “Die landbousektor het geweldige skade gely weens hierdie verskynsels wat reeds tot minder werksgeleenthede in die landbousektor sal lei. Verhoogde finansiële druk sal die situasie net vererger.”